Meisie dalk deur halfbroer ontvoer | Maroela Media
Meisie dalk deur halfbroer ontvoer
Mabareki Carlifonia Molamodi (Foto: Verskaf)
Die polisie is op die spoor van 'n man wat moontlik verbind kan word met die verdwyning van 'n agtjarige meisie in die Zangoma-nedersetting, digby Tzaneen in Limpopo. Die man is die agtjarige meisie se halfbroer.
Brig. Motlafela Mojapelo, woordvoerder van die polisie, sê die meisie is Maandagmiddag laas saam met haar halfbroer, Fanuel Makhubele, deur lede van die gemeenskap gesien. Hulle het na 'n nabygeleë winkel gestap.
Mabareki is eers Dinsdag as vermis by die polisie aangemeld.
Mojapelo sê Mabareki is die dag in 'n familielid se sorg gelaat nadat haar ma werk toe gegaan het. Haar ma werk glo op een van die plase in die omgewing.
"Die familielid het na bewering gaan water haal om Mabareki te bad. Toe sy terugkeer, was die meisie skoonveld," vertel Mojapelo.
Makhubele het later glo lede van die gemeenskap vertel dat sy suster deur 'n onbekende aantal mans in 'n Toyota Quantum ontvoer is.
Die polisie kon Makhubele egter sedert die ontvoering nie in die hande kry nie, aangesien albei sy selfone afgeskakel is. "Die polisie soek hom om meer lig te werp op waar die agtjarige moontlik kan wees," sê Mojapelo.
Lt.genl. Nneke Ledwaba, die provinsiale polisiekommissaris van Limpopo, het die streekskommissaris opdrag gegee om dringend 'n taakspan te vestig om die meisie op te spoor.
"In ons stryd teen geslagsgebaseerde misdaad moet daar vinnig opgetree word, veral in voorvalle soos hierdie. Ons doen 'n beroep op lede van die gemeenskap om die polisie in hul soektog by te staan," sê Ledwaba.
Enigiemand met meer inligting oor waar Makhubele of Mabareki hulle bevind, kan kol. Cecil Machimani by 082 451 7181 of die polisie se misdaadnommer by 0860 010 111 skakel.
Covid-19: Nóg 'n minister uit die hospitaal ontslaan
Tegnikus gevonnis wat selfoontoerusting buit
Mabareki ek bid dat jy veilig en ongeskaad gevind sal word!
So hartseer, ek dink ons almal weet waartoe hierdie gaan lei… en al wat die President gaan se is dat hy dit ten sterkste "veroordeel". Maar niks word daaromtrent gedoen nie.